《程八信孺表弟剖符单父相遇颍川归乡待阙作长句赠别》
宋代·苏辙

我生犹及见大门，弟兄中外十七人。两家门户甲乡党，正如颍川数孙陈。

嗈嗈鸣雁略云汉，风吹散落天一垠。归来勉强整毛羽，饮水啄粒伤离群。

东西隔绝不敢恨，死生相失长悲辛。萧萧华发对妻子，往往老泪流衣巾。

仲叔已尽季亦老，双星孤月耿独存。老夫闭门不敢出，喜君三度乘朱轮。

今春剖符地尤胜，不齐自古留芳尘。回车访我念衰老，挽衣把臂才逡巡。

君行到官我未死，杖藜便是不速宾。一尊酌我当有问，此国岂有贤于君。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。